葡萄歌
作者：劉禹錫
朝代：唐

paragraphs: 野田生葡萄，纏繞一枝高。
移來碧墀下，張王日日高。
分岐浩繁縟，脩蔓蟠詰曲。
揚翹向庭柯，意思如有屬。
爲之立長檠，布濩當軒綠。
米液溉其根，理疎看滲漉。
繁葩組綬結，懸實珠璣蹙。
馬乳帶輕霜，龍鱗曜初旭。
有客汾陰至，臨堂瞪雙目。
自言我晉人，種此如種玉。
釀之成美酒，令人飲不足。
爲君持一斗，往取涼州牧。